Potpredsjednik Vlade i ministar regionalnog razvoja te EU fondova Branko Grčić predstavio je na sjednici Vlade plan investicija za 2014. Prošlogodišnji plan očito nije ispunio sva očekivanja, no vladajući su čini se uvjereni da će ovaj donijeti jak poticaj za buđenje strmoglavljenog gospodarstva

O najavi novih investicija oglasio se i HDZ. Novinari su Domagoja Miloševića upitali kako gleda na Vladine najave, na što je on odgovorio: 'Pozitivno', te prasnuo u smijeh. 'Svi se slažemo da su nam investicije neophodne, međutim Vlada svakih 6 mjeseci mijenja strategiju. Prvo javne investicije, pa su privatne, pa su javne. Savršeno je svima jasno da iz krize možemo izaći samo stvaranjem novih radnih mjesta, isključivo privatnim ulaganjima, država mora staviti svoju imovinu u funkciju, sve one tisuće kvadrata od neobrađene poljoprivredne površine u funkciju, od tisuća kvadrata u poslovnim zonama, pokrenut energetske projekte i velike infrastrukturne projekte. Međutim, kao što smo vidjeli do sada u ove dvije godine mandata nemaju ni hrabrosti, ni znanja, ni sposobnosti pokrenuti velike investicijske projekte', rekao je Milošević, zapitavši se kako vlada namjerava financirati javne projekte. (M.Šu)

Javna poduzeća uložit će sljedeće godine 13,7 milijardi kuna u investicije što bi, kaže Grčić, bilo oko 14 posto više od očekivanog izvršenja investicija u ovoj godini. 'Javna poduzeća ulagat će najviše u promet, i to u iznosu od osam milijardi kuna, u energetiku s tri milijarde kuna, vodoopskrbni sustav s oko milijardu i pol, u šume i Fond za zaštitu okoliša sa po 0,5 milijarde kuna', rekao je Grčić.



U energetici će se uložiti oko 250 milijuna kuna u dovršenje termoelektrane Sisak i bloka C. Uložit će se, obećava Grčić, i u obnovu hidroelektrana Zakučac i Senj, a nada se i završetku javnog natječaja i početku gradnje termoelektrane Plomin.



Što se tiče ulaganja u promet, tu dominira infrastruktura, primjerice veliki projekt od 220 milijuna eura za izgradnju novog kolosijeka od Dugog Sela do Križevaca.



Hrvatske autoceste gradit će most na Dravi, brzu cestu Gradec – Križevci te manju dionicu autocesta, odnosno spoj Karamatić i Luka Ploče. Trebali bi se graditi vodoopskrbni sustavi u Poreču, Osijeku i Sisku vrijedni 200 milijuna eura te dva velika odlagališta otpada u Istri - tvrdi Grčić.